32002D0153
L 050/98
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 20 февруари 2002 година
относно някои защитни мерки срещу шапа в Обединеното кралство, за отмяна на Решение 2001/740/ЕО и за изменение за осми път на Решение 2001/327/ЕО
(нотифицирано под номер С(2002) 557)
(текст от значение за ЕИП)
(2002/153/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (1), последно изменена с Директива 92/118/ЕИО (2), и по-специално член 10 от нея,
като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (3), последно изменена с Директива 92/118/ЕИО, и по-специално член 9 от нея,
като има предвид, че:
(1)
С Решение 2001/740/ЕО на Комисията (4), последно изменено с Решение 2002/48/ЕО (5), се определят някои защитни мерки срещу шапа в Обединеното кралство.
(2)
С Решение 2001/304/ЕО на Комисията (6), последно изменено с Решение 2002/49/ЕО (7), се определят маркировката и използването на някои животински продукти във връзка с Решение 2001/172/ЕО на Комисията (8) относно някои защитни мерки срещу шапа в Обединеното кралство.
(3)
Решение 2001/327/ЕО на Комисията (9), последно изменено с Решение 2002/904/ЕО (10), се отнася до ограниченията при придвижване на животни, възприемчиви към шап.
(4)
Директива 64/433/ЕИО на Съвета (11), последно изменена с Директива 95/23/ЕО (12), урежда санитарните условия за производството и търговията на прясно месо.
(5)
Директива 94/65/ЕО на Съвета (13) определя изискванията за производство и пускане на пазара на мляно месо и месни продукти.
(6)
Директива 91/495/ЕО на Съвета (14), последно изменена с Директива 94/65/ЕО, урежда проблемите, свързани с общественото здраве и здравето на животните, които засягат производството и пускането на пазара на месо от зайци и на месо от дивеч, отглеждан във ферми.
(7)
Директива 80/215/ЕИО на Съвета (15), последно изменена с Акта на присъединяване на Австрия, Финландия и Швеция, се отнася за проблемите, свързани със здравето на животните, засягащи търговията с месни продукти в рамките на Общността.
(8)
Директива 77/99/ЕИО на Съвета (16), последно изменена с Директива 97/76/ЕО на Съвета (17), урежда санитарните проблеми, засягащи производството и търговията с месни продукти и с някои други продукти от животински произход.
(9)
Съгласно резолюция № XVII („Възстановяване на статута на държави-членки във връзка със заболяването шап“), приета от Международния комитет на Международното бюро по епизоотиите (МБЕ) по време на 65-та генерална сесия (май 1997 г.), Комисията на МБЕ за шапа и други епизоотии, след като разгледа документите за ликвидирането на шапа, предадени от представителя на Обединеното кралство, възстанови на 21 януари 2002 г. на тази страна предишния ѝ статут на страна, незасегната от шап, където не се извършва ваксинация.
(10)
Поради това е необходимо да се отмени Решение 2001/740/ЕО за някои защитни мерки срещу шапа в Обединеното кралство.
(11)
Въпреки това е необходимо да се приемат разпоредби, гарантиращи, че някои видове месо и месни продукти от складовите наличности, произведени по време на епизоотията и неотговарящи на ветеринарно-санитарните критерии за търговия в рамките на Общността, няма да бъдат търгувани извън територията на Великобритания.
(12)
За да може разпоредбите на Решение 2001/327/ЕО да се прилагат и към търговията с овце и кози с произход от Великобритания след датата, от която би следвало да се отмени Решение 2001/740/ЕО, е необходимо да се измени и Решение 2001/327/ЕО.
(13)
Мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
1. Великобритания гарантира, че месото, по параграф 2, от говеда, овце, кози и свине или от други двукопитни и което отговаря поне на едно от условията от параграф 3, няма да бъде експедирано към други държави-членки.
2. Месото, посочено в параграф 1, включва „прясното месо“ по смисъла на Директиви 64/433/ЕИО и 91/495/ЕИО и „мляно месо и месни продукти“ по смисъла на Директива 94/65/ЕО.
3. Не се допуска до търговия в рамките на Общността месо, което:
a)
не отговаря на условията за търговия в рамките на Общността в съответствие със защитните мерки срещу шапа в Обединеното кралство в сила от 21 февруари 2001 г. до датата на влизане в сила на настоящото решение,
б)
носи здравната маркировка, установена с Решение 2001/304/ЕИО на Комисията.
Член 2
1. Обединеното кралство гарантира, че месните продукти от говеждо, овче, козе или свинско месо или месо от други двукопитни, отговарящо поне на едно от условията по параграф 2, няма да бъдат експедирани към други държави-членки.
2. Не се допускат до търговия в рамките на Общността месни продукти, които:
a)
са получени от месо, отговарящо поне на едно от условията по член 1, параграф 3;
б)
не отговарят на условията за търговия в рамките на Общността в съответствие със защитните мерки срещу шапа в Обединеното кралство в сила от 21 февруари 2001 г. до датата на влизане в сила на настоящото решение;
в)
носят здравната маркировка, установена с Решение 2001/304/ЕО.
3. Забраната, предвидена в параграф 1, не се прилага за месни продукти, отговарящи на изискванията за общественото здраве, определени в Директива 77/99/ЕИО, и които са претърпели един от видовете обработка, посочени в член 4, параграф 1 от Директива 80/215/ЕИО на Съвета, или които, по време на приготовлението, са били подложени изцяло и еднакво на рН по-нисък от 6.
Член 3
Решение 2001/740/ЕО на Комисията се отменя.
Член 4
В уводното изречение на член 2, параграф 1 от Решение 2001/327/ЕО думите „и Решение 2001/740/ЕО на Комисията“ се заличават.
Член 5
Адресати на настоящото решение са държавите-членки.
Съставено в Брюксел на 20 февруари 2002 година.